An de an, în septembrie, cei mai buni artiști video din lume își prezintă creațiile pe fațada Palatului Parlamentului, în fața unei audiențe impresionante.

Unul dintre cele mai mari evenimente de video-mapping din lume, iMapp Bucharest înseamnă cel puțin 104 proiectoare fixate pe cea mai mare clădire civilă din lume și 23.000 de metri pătrați suprafață de proiecție, cu peste 2.000.000 ANSI lumeni și o scenă uriașă.

Conceptul de bază al festivalului iMapp 2017 a fost explorarea – “Above & Beyond”.

”Ne propunem să dezvăluim meleaguri și dimensiuni în care nu a mai pășit nimeni până acum. Dincolo de limite.

O călătorie vizuală dincolo de orizont, printre stele și galaxii îndepărtate sau în inima structurii moleculare. Sau fantezie luxuriantă din jungla vegetală. Sau poate o imersiune în adâncul abisal al oceanului planetar”, au anunțat organizatorii.

Fotograful Octav Drăgan a surprins, sâmbătă seara, câteva dintre proiecțiile spectaculoase de pe Casa Poporului, realizate în timpul iMapp Bucharest 2017.



